b'\n_START_ARTICLE_\nEdmund Rumpler\n_START_PARAGRAPH_\nEdmund Rumpler (4. tammikuuta 1872 Wien, It\xc3\xa4valta-Unkari \xe2\x80\x93 7. syyskuuta 1940 Z\xc3\xbcsow, Saksa) oli ilmailu- ja autotekniikan pioneeri. H\xc3\xa4nen tunnetuimpia luomuksiaan olivat Rumpler Taube ja Rumpler Tropfenwagen._NEWLINE_Rumpler opiskeli vuosina 1890\xe2\x80\x931895 Wienin teknillisess\xc3\xa4 korkeakoulussa koneenrakennusta. Sen j\xc3\xa4lkeen h\xc3\xa4n ty\xc3\xb6skenteli junanvaunuja, h\xc3\xb6yrykoneita ja autoja valmistavissa tehtaissa. H\xc3\xa4n osallistui muun muassa Nesselsdorfer Wagenbaun ensimm\xc3\xa4isen automallin, Pr\xc3\xa4sidentin suunnitteluun. Samassa yhteydess\xc3\xa4 h\xc3\xa4n tutustui nuoreen Hans Ledwinkaan, josta tuli my\xc3\xb6hemmin er\xc3\xa4s merkitt\xc3\xa4vimmist\xc3\xa4 eurooppalaisista autonsuunnittelijoista._NEWLINE_Vuonna 1898 Rumpler siirtyi Allgemeinen Motorwagen Gesellschaftin palvelukseen Berliiniin ja sielt\xc3\xa4 1902 Adlerille Frankfurtiin. Vuotta my\xc3\xb6hemmin h\xc3\xa4n patentoi keksim\xc3\xa4ns\xc3\xa4 heiluriakselin, joka mahdollisti ensimm\xc3\xa4ist\xc3\xa4 kertaa erillisjousituksen vet\xc3\xa4v\xc3\xa4ll\xc3\xa4 akselilla. Rakenne oli eritt\xc3\xa4in suosittu 1920- ja 1930-luvun autoissa._NEWLINE_Rumpler palasi Berliiniin vuonna 1906 ja perusti ilmailu- ja autotekniikan suunnittelutoimiston. H\xc3\xa4n p\xc3\xa4\xc3\xa4tti aloittaa lentokoneisen valmistuksen ja perusti vuonna 1908 yrityksen nimelt\xc3\xa4 Rumpler Luftfahrzeugbau. 1910 yritys hankki oikeudet it\xc3\xa4valtalaisen Igo Etrichin suunnitteleman Taube-lentokoneen valmistukseen ja aloitti niiden sarjavalmistuksen nimell\xc3\xa4 Rumpler-Taube. Lentokoneita alettiin valmistaa suuria m\xc3\xa4\xc3\xa4ri\xc3\xa4, ja Berliinin Johannisthalissa sijainneet kaksi tehdasta ty\xc3\xb6llistiv\xc3\xa4t noin 3\xc2\xa0000 henkil\xc3\xb6\xc3\xa4._NEWLINE_Ensimm\xc3\xa4isen maailmansodan p\xc3\xa4\xc3\xa4tytty\xc3\xa4 Versailles\xe2\x80\x99n rauhaan sodan h\xc3\xa4vinneess\xc3\xa4 Saksassa kiellettiin sotilask\xc3\xa4ytt\xc3\xb6\xc3\xb6n tarkoitettujen lentokoneiden valmistus. Rumpler p\xc3\xa4\xc3\xa4tti palata autonvalmistukseen, ja perusti sit\xc3\xa4 varten yrityksen nimelt\xc3\xa4 Rumpler Motoren Gesellschaft GmbH. Hy\xc3\xb6dynt\xc3\xa4en lentokoneenvalmistuksessa opittua aerodynamiikan tuntemusta h\xc3\xa4n kehitti 1921 esitellyn, eritt\xc3\xa4in sulavalinjaisen Rumpler Tropfenwagenin. Autossa oli takana Rumplerin kehitt\xc3\xa4m\xc3\xa4 heiluriakseli ja siihen oli kytketty Rumplerin toinen innovaatio, yhteen integroitu vetopy\xc3\xb6r\xc3\xa4st\xc3\xb6 ja vaihteisto (engl. transaxle), mik\xc3\xa4 on nyky\xc3\xa4\xc3\xa4n k\xc3\xa4yt\xc3\xb6ss\xc3\xa4 k\xc3\xa4yt\xc3\xa4nn\xc3\xb6ss\xc3\xa4 kaikissa etuvetoisissa autoissa. Auto ei saavuttanut suurta suosiota ep\xc3\xa4luotettavuutensa, erikoisen ulkon\xc3\xa4k\xc3\xb6ns\xc3\xa4 ja ep\xc3\xa4k\xc3\xa4yt\xc3\xa4nn\xc3\xb6llisyytens\xc3\xa4 t\xc3\xa4hden, ja suuri osa myytiin halvalla Berliiniin taksik\xc3\xa4ytt\xc3\xb6\xc3\xb6n, jossa sen korkeasta sis\xc3\xa4tilasta oli hy\xc3\xb6ty\xc3\xa4._NEWLINE_Vuonna 1922 Benz hankki oikeudet Rumplerin patentoimaan pisaramaiseen muotoiluun ja kehitti sen pohjalta takamoottorisen Benz RH -kilpa-auton._NEWLINE_Rumplerin yritys kaatui vuonna 1926 Saksassa riehuneen hyperinflaation seurauksena._NEWLINE_Vuonna 1930 Rumpler kehitti virtaviivaisesti muotoillun kuorma-auton, jossa oli erikoisuutena etuveto._NEWLINE_Kansallissosialistien noustua valtaan Saksassa 1930-luvun alussa juutalaistaustaisen Rumplerin el\xc3\xa4m\xc3\xa4 alkoi k\xc3\xa4yd\xc3\xa4 hankalaksi. Sanotaan ett\xc3\xa4 itsekin Rumplerin koneilla ensimm\xc3\xa4isess\xc3\xa4 maailmansodassa lent\xc3\xa4nyt Luftwaffen komentaja Hermann G\xc3\xb6ring suojeli h\xc3\xa4nt\xc3\xa4. Siit\xc3\xa4 huolimatta Rumpler kuoli syyskuussa 1940 h\xc3\xa4m\xc3\xa4riss\xc3\xa4 olosuhteissa.'